સાતસો વર્ષ જૂની ઇંગ્લેન્ડની પાર્લામેન્ટમાં સભાપતિના આદેશ સર્વમાન્ય ગણાય છે. બીજી લોકશાહીઓમાં થોડી ધાંધલ પ્રસંગોપાત થતી હોય છે, પણ આપણા જેટલી નીચી કક્ષાએ તો કોઈ ઊતરતું નથી. શરૂઆતના જમાનામાં અમેરિકાની લોકસભામાં મારામારીના દાખલા નોંધાયા છે, પણ ઇંગ્લેન્ડની આમસભામાં છેલ્લા બસો-અઢીસો વર્ષમાં આવો કોઈ પ્રસંગ બન્યો નથી અને અધ્યક્ષનું માન હંમેશાં જળવાયું છે. આનું એક કારણ એ પણ હોઈ શકે છે કે ઇંગ્લેન્ડની આમ સભાનો સ્પીકર તદ્દન તટસ્થ હોય છે. સ્પીકર બન્યા પછી તે પોતાના પક્ષમાંથી ખસી જાય છે. ચૂંટણી લડે છે, પણ પ્રચાર કરતો નથી અને તેની સામે કોઈ રાજકીય પક્ષ ઉમેદવાર મૂકતો નથી. આમસભામાં પક્ષોની વારાફેરી અને સત્તાંતર થયા કરે છે, પણ સ્પીકર તેનો તે જ હોય છે. નિવૃત્ત થયા પછી તે કોઈ હોદ્દો કે સત્તાસ્થાન સ્વીકારતો નથી.